Broj: 711-I-315-P-332-21/23-04-21

Zagreb, 16. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika** **Ivana Kirca, općinskog načelnika Općine Medulin** na 197. sjednici, održanoj 16. prosinca 2022. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ivana Kirca, općinskog načelnika Medulin, neće se pokrenuti, s obzirom da** **iz prikupljenih podataka i dokumentacije, vezano za okolnost podnošenja prijedloga za donošenja Odluke o isključenju iz statusa javnog dobra u općoj upotrebi nekretnine koja se nalazi na k.č. br. ……… i ………, sve k.o. Premantura i k.č. br. ………, k.o. Pomer, koju je donijelo Općinsko vijeće Općine Medulin, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 20. prosinca 2021. zaprimilo anonimnu prijavu mogućeg sukoba interesa podnesenu protiv dužnosnika Ivana Kirca, općinskog načelnika Medulin, koja je zaprimljena u knjizi ulazne pošte Povjerenstva pod brojem: 711-U-5978-P-332/21-01-5, povodom koje se vodi predmet broj P-332/21.

U prijavi se u bitnom navodi kako je uz pokroviteljstvo općinskog načelnika Ivana Kirca Općinsko vijeće Općine Medulin pod točkom 12. Dnevnog reda na svojoj 3. sjednici donijelo odluku o točci kojom se izuzima iz javnog dobra k.č.br. **………**, k.o. Prematura u korist podnositeljice **………………**, koja je u rodbinskoj vezi sa stručnim suradnikom za poslove načelnika u Općini Medulin **………………** i općinskom vijećnicom Dinom Bužleta, koji su joj sin i kćer. Nadalje se ističe kako se Dina Bužleta nije izuzela iz postupka glasovanja, niti je ostalim članovima Općinskog vijeća bilo napomenuto da se radi o katastarskoj čestici čije izuzimanje iz javnog dobra traži majka dvoje istaknutih općinskih dužnosnika, zbog čega se radi o sukobu interesa.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Ivan Kirac povodom obnašanja dužnosti općinskog načelnika Općine Medulin obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako dužnosnik Ivan kirac obnaša dužnost općinskog načelnika Općine Medulin od 4. lipnja 2021.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Na upit Povjerenstva, Općina Medulin očitovala se dopisom KLASA: 053-01/22-01/0001 URBROJ: 2163-27-01-2-22-2 u kojoj se navodi da je Općinsko vijeće Općine Medulin donijelo dana 12. listopada 2021. godine Odluku o isključenju iz statusa javnog dobra u općoj upotrebi k.č. br. **………**i **………**, sve k.o. Premantura i k.č. br. **………**, k.o. Pomer, ali da je još u tijeku postupak provedbe predmetne odluke u zemljišnim knjigama, te da je predmetna k.č. **………**, uređeno zemljište i dvorište površine 16 m2 još uvijek upisana kao javno dobro u općoj upotrebi.

U očitovanju se također navodi kako je zahtjev za izuzimanjem predmetne k.č. iz javnog dobra podnijela dana 10. lipnja 2020. **………………**, a zahtjevu je priloženo i Rješenje o izvedenom stanju KLASA: UP/l-361 -05/13- 05/13-06/4161, URBROJ: 2163/1-18-06/29-15-7 od 12. siječnja 2015. iz kojeg je vidljivo da se predmetnim rješenjem ozakonjuje stambena zgrada sagrađena na k.č. br. zgr. **………** i **………**, sve k.o. Premantura.

Nadalje se navodi kako je dana 24. lipnja 2020. godine pročelnik Upravnog odjela za komunalnu izgradnju i održavanje Goran Peruško izdao prethodnu suglasnost za pokretanje postupka parcelacije k.č. br. **………**, k.o. Premantura, nakon što je istog dana zaprimio potvrdu o suglasnosti Mjesnog odbora Premantura za izuzimanjem predmetne k.č. iz statusa javnog dobra. Dana 26. ožujka 2021. godine Državna geodetska uprava, Područni ured za katastar Pula - Pola donijela je rješenje o parcelaciji k.č. br. **………**, k.o. Premantura na k.č. br. **………**, površine 19100 m2 i k.č. br. **………**, površine 16 m2, dok je dana 13. srpnja 2021. godine pročelnik Upravnog odjela za komunalnu izgradnju i održavanje **………………** obavijestio izrađivača geodetskog elaborata Geoured Petrić d.o.o. o suglasnosti na geodetski elaborat.

U očitovanju se nadalje navodi kako je nakon provedbe elaborata, te uknjižbe novoformirane k.č. br. **………**, k.o. Premantura, dana 21. rujna 2021. godine pripremljen prijedlog Odluke o isključenju iz statusa javnog dobra u općoj upotrebi, te je isti upućen Općinskom vijeću.

U očitovanju se ističe kako je za predmet **………………**zadužen viši stručni suradnik **………………**, nadležni pročelnik je **………………**, a prijedlog za izuzimanje Općinskom vijeću podnio je načelnik Ivan Kirac, te kako niti jedan od njih nije rodbinski povezana s **………………**, niti da im je poznata neka druga njihova međusobna veza.

Zaključno se u očitovanju ističe da Ivan Kirac obnaša dužnost općinskog načelnika Općine Medulin od početka lipnja 2021 godine, a svi preduvjeti za udovoljavanje zahtjevu **………**  **………**pokrenuti su do ožujka 2021. godine. Osim navedenog, zajedno sa zahtjevom navedene osobe, Općinsko vijeće odlučivalo je i o izuzimanju iz javnog dobra po zahtjevima **………………**u odnosu na k.č. br**………**, te **………**za k.č. br. **………**, k.o. Pomer.

Povjerenstvu je dostavljena dokumentacija u koju je izvršen uvid i to: Odluka Općinskog vijeća Općine Medulin KLASA: 021-05/21-01/0006, URBROJ: 2168/02-03/3-21-30 od 12. listopada 2021. godine, izvadak iz zemljišnih knjiga Općinskog suda u Puli-Pola od 16. prosinaca 2022. katastarska općina 324230 Prematura, broj uloška **………** Zahtjev za izuzimanjem predmetne k.č. iz javnog dobra Mire Bužleta od 10. lipnja 2020. sa prilozima, Zahtjev za izuzimanjem predmetne k.č. iz javnog dobra Mire Bužleta od 10. lipnja 2020. sa prilozima, prethodna suglasnost za pokretanje postupka parcelacije k.č. br. **………**, k.o. Premantura, od 24. lipnja 2020, potvrda o suglasnosti Mjesnog odbora Premantura za izuzimanjem predmetne k.č. iz statusa javnog dobra od 24. lipnja 2020., Rješenje o parcelaciji k.č. br. **………**, k.o. Premantura na k.č. br. **………** površine 19100 m2 i k.č. br. **………**, površine 16 m2 od 26. ožujka 2021., Suglasnosti na geodetski elaborat od 13. srpnja 2021., pripremljeni Prijedlog Odluke o isključenju iz statusa javnog dobra u općoj upotrebi, od 21. rujna 2021 godine.

Vezano za okolnost podnošenja prijedloga za donošenja Odluke o isključenju iz statusa javnog dobra u općoj upotrebi k.č. br. **………** i **………**, sve k.o. Premantura i k.č. br. **………**, k.o. Pomer, koju je donijelo Općinsko vijeće Općine Medulin, Povjerenstvo ističe kako nije utvrđena bilo kakva osobna ili interesna povezanost dužnosnika s **………………**, podnositeljicom zahtjeva za izuzimanjem predmetne čestice iz javnog dobra, slijedom čega ne proizlazi da je u postupanju navedenog dužnosnika došlo do moguće povrede odredbi ZSSI-a, te je donesena odluka kao u izreci ovog akta.

Povjerenstvo pritom napominje kako odredbama članka 3. ZSSI-a nije propisano da su članovi predstavničkih tijela jedinica lokalne i područne (regionalne) samouprave, a niti zaposlenici jedinica lokalne i područne ( regionalne) samouprave dužnosnici u smislu navedenog Zakona, pa se odredbe ZSSI-a na njih ne primjenjuju, stoga njihovo postupanje ne može predstavljati povod za postupak u kojem bi Povjerenstvo utvrđivalo postojanje povrede toga Zakona.

Slijedom svega navedenog, odlučeno je kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Kirac, osobnom dostavom
2. Objava na internetskoj stranici Povjerenstva
3. Pismohrana